CELEX: 32020R1543
Language: da
Date: 2020-10-21 00:00:00
Title: Europa-Parlamentets og Rådets forordning (EU) 2020/1543 af 21. oktober 2020 om ændring af forordning (EU) nr. 514/2014 for så vidt angår frigørelsesproceduren

26.10.2020   
               
               
                  DA
               
               
                  Den Europæiske Unions Tidende
               
               
                  L 356/3
               
            
         EUROPA-PARLAMENTETS OG RÅDETS FORORDNING (EU) 2020/1543
         af 21. oktober 2020
         om ændring af forordning (EU) nr. 514/2014 for så vidt angår frigørelsesproceduren
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 78, stk. 2, artikel 79, stk. 2 og 4, artikel 82, stk. 1, artikel 84 og artikel 87, stk. 2,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         efter den almindelige lovgivningsprocedure (1), og
         ud fra følgende betragtninger:
         
                     (1)
                  
                  
                     Medlemsstaterne er påvirket af konsekvenserne af covid-19-pandemien på en hidtil uset måde. Covid-19-pandemien har påvirket migration, sikkerhed og grænseforvaltning i medlemsstaterne, hvilket har forværret den alvorlige likviditetsmangel, som medlemsstaterne står over for på grund af den pludselige og betragtelige stigning i de offentlige investeringer, der er nødvendige i mange sektorer. Dette har skabt en ekstraordinær situation, som bør imødegås med specifikke foranstaltninger.
                  
               
                     (2)
                  
                  
                     Det er nødvendigt at give medlemsstaterne yderligere fleksibilitet for at sætte dem i stand til at reagere på denne hidtil usete krise ved at øge muligheden for fuldt ud at anvende den tilgængelige gennemførelsesperiode for nationale programmer som omhandlet i Europa-Parlamentets og Rådets forordning (EU) nr. 514/2014 (2) frem til disse programmers afslutning den 31. december 2023. For at imødekomme et sådant behov bør fristerne for frigørelse og for indgivelse af anmodninger om betaling af den årlige saldo være de samme. Den lovbestemte frist for anmodning om betaling af den årlige saldo er den 15. februar i året efter afslutningen af det relevante regnskabsår, hvilken frist Kommissionen undtagelsesvis kan forlænge til den 1. marts i samme år, mens den frist, der oprindeligt var sat for frigørelse, var den 31. december i andet år efter budgetforpligtelsen. Ved at ensrette fristen for frigørelse med den relevante frist for anmodning om betaling af den årlige saldo vil Kommissionen kunne tage en anmodning om betaling af den årlige saldo indgivet af en medlemsstat den 15. februar eller den 1. marts, alt efter hvad der er relevant, i betragtning i forbindelse med frigørelsen.
                  
               
                     (3)
                  
                  
                     For at sikre, at medlemsstaterne fuldt ud kan anvende de yderligere tildelinger, der er foretaget i 2018 og 2019, bør året, hvor budgetforpligtelsen indgås, justeres. Disse yderligere tildelinger blev opført i Den Europæiske Unions almindelige budget for regnskabsårene 2018 og 2019 og efterfølgende afsat til de nationale programmer.
                  
               
                     (4)
                  
                  
                     I betragtning af sagens hastende karakter som følge af de ekstraordinære omstændigheder, som covid-19-pandemien har forårsaget, bør der ske fravigelse af den periode på otte uger, der er omhandlet i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til traktaten om Den Europæiske Union (TEU), traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab.
                  
               
                     (5)
                  
                  
                     Målet for denne forordning, nemlig at maksimere anvendelsen af Asyl-, Migrations- og Integrationsfonden, oprettet ved Europa-Parlamentets og Rådets forordning (EU) nr. 516/2014 (3)
                        , og Fonden for Intern Sikkerhed, oprettet ved Europa-Parlamentets og Rådets forordning (EU) nr. 513/2014 (4) og (EU) nr. 515/2014 (5), med henblik på at imødegå de direkte og indirekte virkninger af den hidtil usete folkesundhedskrise i forbindelse med covid-19-pandemien, kan ikke i tilstrækkelig grad opfyldes af medlemsstaterne, men kan på grund af den påtænkte handlings omfang eller virkninger bedre nås på EU-plan, Unionen kan derfor vedtage foranstaltninger i overensstemmelse med nærhedsprincippet, jf. artikel 5 i TEU. I overensstemmelse med proportionalitetsprincippet, jf. nævnte artikel, går denne forordning ikke ud over, hvad der er nødvendigt for at nå dette mål.
                  
               
                     (6)
                  
                  
                     Forordning (EU) nr. 514/2014 bør derfor ændres i overensstemmelse hermed.
                  
               
                     (7)
                  
                  
                     For at give medlemsstaterne retssikkerhed med hensyn til fristen for frigørelse, bør denne forordning på grund af den hastende karakter træde i kraft dagen efter offentliggørelsen i Den Europæiske Unions Tidende —
                  
               VEDTAGET DENNE FORORDNING:
         
            Artikel 1
            Artikel 50, stk. 1, i forordning (EU) nr. 514/2014 affattes således:
            
               
                  »1.   Nationale programmer underkastes en frigørelsesprocedure, som fastlægges efter det princip, at beløb, der er knyttet til en forpligtelse, frigøres, hvor beløbene ikke senest den 15. februar eller, i det tilfælde at Kommissionen undtagelsesvis forlænger fristen for indgivelsen af betalingsanmodningen i overensstemmelse med artikel 44, stk. 1, den 1. marts i året efter andet år efter budgetforpligtelsen er omfattet af den første og årlige forfinansiering omhandlet i artikel 35, og af en betalingsanmodning indgivet i overensstemmelse med artikel 44, stk. 1. Med henblik på frigørelsen beregner Kommissionen beløbet ved at tilføje en sjettedel af den årlige budgetforpligtelse vedrørende det samlede årlige bidrag for 2014 til hver af budgetforpligtelserne for 2015-2020.
                  For beløb svarende til de yderligere tildelinger, der er afsat til de nationale programmer i 2018, skal budgetforpligtelsen indgås i 2019. For beløb svarende til de yderligere tildelinger, der er afsat til de nationale programmer i 2019, skal budgetforpligtelsen indgås i 2020.«
               
            
         
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne.
            Udfærdiget i Bruxelles, den 21. oktober 2020.
            
               
                  På Europa-Parlamentets vegne
               
               D. M. SASSOLI
               
                  Formand
               
            
            
               
                  På Rådets vegne
               
               M. ROTH
               
                  Formand
               
            
         
         
            (1)  Europa-Parlamentets holdning af 6.10.2020 (endnu ikke offentliggjort i EUT) og Rådets afgørelse af 13.10.2020.
         
            (2)  Europa-Parlamentets og Rådets forordning (EU) nr. 514/2014 af 16. april 2014 om almindelige bestemmelser om Asyl-, Migrations- og Integrationsfonden og om instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring (EUT L 150 af 20.5.2014, s. 112).
         
            (3)  Europa-Parlamentets og Rådets forordning (EU) nr. 516/2014 af 16. april 2014 om oprettelse af asyl-, migrations- og integrationsfonden, om ændring af Rådets beslutning 2008/381/EF og om ophævelse af Europa-Parlamentets og Rådets beslutning nr. 573/2007/EF og nr. 575/2007/EF og Rådets beslutning 2007/435/EF (EUT L 150 af 20.5.2014, s. 168).
         
            (4)  Europa-Parlamentets og Rådets forordning (EU) nr. 513/2014 af 16. april 2014 om oprettelse af et instrument for finansiel støtte til politisamarbejde, forebyggelse og bekæmpelse af kriminalitet samt krisestyring som en del af Fonden for Intern Sikkerhed og om ophævelse af Rådets afgørelse 2007/125/RIA (EUT L 150 af 20.5.2014, s. 93).
         
            (5)  Europa-Parlamentets og Rådets forordning (EU) nr. 515/2014 af 16. april 2014 om oprettelse af et instrument for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed og om ophævelse af beslutning nr. 574/2007/EF (EUT L 150 af 20.5.2014, s. 143).